ALDE a aprobat lista de candidaturi pentru alegerile europarlamentare, a anunţat Călin Popescu Tăriceanu, liderul formaţiunii. Potrivit acestuia, nu se mai pune problema unei liste comune cu PSD.

Primii 10 candidați din lista propusă de ALDE pentru alegerile europene, în ordinea în care se vor regăsi pe liste, sunt următorii:

Norica Nicolai, parlamentar european din partea ALDE;

Daniel Barbu, profesor universitar doctor, fost președinte al Autorității Electorale Permanente și fost ministru al Culturii;

Renate Weber, parlamentar european din partea ALDE;

Ovidiu Silaghi, fost ministru al Transporturilor și fost parlamentar european;

Varujan Vosganian, vicepreședinte ALDE, deputat și fost ministru;

Andrei Gerea, vicepreședinte ALDE, chestorul Camerei Deputaților și fost ministru al Energiei;

Radu Silaghi Dumitrescu, conferențiar universitar doctor la Universitatea Babeș-Bolyai din Cluj;

Eusebiu Pistru, președintele organizației ALDE Arad;

Horia Victor Toma, fost parlamentar și fost primar al municipiului Ploiești;

Tudor - Tim Ionescu, vicepreședinte al organizației de tineret a ALDE, consilier general al Municipiului București.

„Până la locul 33 se regăsesc președinți de filiale județene și reprezentanți ai organizațiilor ALDE. În cadrul listei, există o repartiție echilibrată între regiunile geografice, în așa fel încât toți alegătorii ALDE să aibă convingerea că votează o listă care le va reprezenta interesele în viitorul Parlament European”, a comunicat ALDE.

Potrivit lui Tăriceanu, „s-a bătut în cuie lista ALDE” şi „nu se mai pune în discuţie o listă comună”.

„Pentru că suntem un partid mai mic am hotărât să începem campania cât mai devreme”, a precizat liderul ALDE.

Tăriceanu a precizat şi care au fost criteriile pentru întocmirea listei de candidaturi: „În primul rând experienţa profesională şi parcursul profesional. Cineva care vrea să facă politică trebuie să fi demonstrat în domeniul în care lucrează. Al doilea lucru e experienţa politică, adică rezultatele avute în alegerile precedente, stăpânirea unei limbi străine, relaţiile politice la nivel european, proiectul politic propriu. Aceste criterii au fost însoţite de punctaje şi în funcţie de aceste punctaje comisia de evaluare a dat note şi s-a stabilit un clasament”.